Bergsdalsvassdraget
Store norske leksikon,Geografi,Norges geografi,Vestland,Hordaland
Bergsdalsvassdraget er et vassdrag mellom Vossos nedre løp i nord og Hardangerfjorden i sør, i Vaksdal, Kvam og Voss kommuner, Vestland fylke. Bergdalsvassdraget omfatter blant annet innsjøene Hamlagrøvatnet (10,1 kvadratkilometer før regulering; 588–560 meter over havet) og Torfinnsvatnet (6,1 kvadratkilometer før regulering; 893–858 meter over havet), begge viktige reguleringsmagasiner. Avløpet fra Hamlagrøvatnet er Bergsdalselvi som munner ut i Dalevågen like nedenfor tettstedet Dale i Vaksdal.
Vassdraget er bygd ut i fire kraftverk hvorav ett, Hodnaberg (32,5 MW), utnytter overført vann fra Torfinnsvatnet, som opprinnelig hadde avløpet Torfinno i Vossos vassdrag. I selve Bergsdalen ligger de tre øvrige verkene (maskininstallasjon per 2019 i MW): Kaldestad (24 MW), Fosse (25 MW) og Dale II (150 MW). Dette gir vassdraget inkludert overføringer en samlet maskininstallasjon på 231,5 MW og en midlere årsproduksjon på 1034 GWh. Les mer i Store norske leksikon Vaksdal Kvam Voss